Generálna prokuratúra
Slovenskej republiky
V/1 Spr 134/24/1000

Zbierka služobných predpisov
generálneho prokurátora 
Slovenskej republiky
Por. č.  38/2024

P R Í K A Z

generálneho prokurátora Slovenskej republiky

z  28. augusta 2024

o postupe pri uskutočňovaní zahraničných stykov prokurátorov, právnych čakateľov prokuratúry, asistentov prokurátorov a zamestnancov prokuratúry Slovenskej republiky

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

(1)	Tento príkaz upravuje postup pri plánovaní, schvaľovaní, zabezpečovaní a vyhodnocovaní zahraničných stykov prokurátorov, právnych čakateľov prokuratúry, asistentov prokurátorov a zamestnancov prokuratúry Slovenskej republiky (ďalej len „zamestnanec prokuratúry“).

(2)	Zahraničnými stykmi na účely tohto príkazu sú všetky zahraničné pracovné cesty) alebo zahraničné služobné cesty) vykonané zamestnancom prokuratúry (ďalej len „zahraničná pracovná cesta“), ako aj návštevy predstaviteľov zahraničných inštitúcií a jednotlivcov zo zahraničia na prokuratúre Slovenskej republiky (ďalej len „zahraničná pracovná návšteva“).

(3)	Tento príkaz sa nevzťahuje na účasť zástupcov orgánov iných štátov na úkonoch vykonávaných v rámci právnej pomoci na území Slovenskej republiky, ich účasť na koordinačných stretnutiach spoločného vyšetrovacieho tímu organizovaných na území Slovenskej republiky a konzultáciách, ktoré uzatvoreniu dohody o spoločnom vyšetrovacom tíme predchádzajú, pokiaľ tým prokuratúre Slovenskej republiky (ďalej len „prokuratúra“) nevzniknú žiadne alebo len minimálne finančné náklady. 

Článok 2
Všeobecné ustanovenia

(1)	Zahraničné styky slúžia na zabezpečenie plnenia úloh prokuratúry pri spolupráci so zahraničnými partnermi a medzinárodnými inštitúciami, ktoré súvisia s pôsobnosťou prokuratúry.

(2)	Plnením úloh v rámci zahraničných stykov môže vedúci zamestnanec prokuratúry (ďalej len „vedúci zamestnanec“) poveriť len zamestnanca prokuratúry, ktorý je na ich plnenie dostatočne odborne a jazykovo pripravený, ak nie je zabezpečený preklad alebo tlmočenie. 

(3)	V rámci plnenia úloh v oblasti zahraničných stykov môže zamestnanec prokuratúry prijímať záväzky a prezentovať stanoviská v rozsahu vyplývajúcom z jeho funkcie alebo splnomocnenia udeleného generálnym prokurátorom Slovenskej republiky (ďalej len „generálny prokurátor“) alebo iným vedúcim zamestnancom, ktorý v rámci jeho oprávnení poveril zamestnanca prokuratúry plnením úloh v rámci zahraničných stykov. 

(4)	Ak je to potrebné, generálny prokurátor alebo iný vedúci zamestnanec určí účastníkovi zahraničnej pracovnej cesty alebo účastníkovi rokovania so zahraničnou pracovnou návštevou mandát vymedzujúci rozsah jeho oprávnení na rokovaní o príslušnej téme. Ak to účastník zahraničnej pracovnej cesty považuje za potrebné, môže o určenie alebo schválenie mandátu požiadať. Za schválený mandát sa považuje aj pozícia schválená príslušným ministrom, pokiaľ je zamestnanec prokuratúry súčasťou medzirezortnej delegácie, ak generálnym prokurátorom nebol mandát zamestnanca prokuratúry vymedzený. 

(5)	Na účely tohto príkazu sa susednými štátmi rozumejú členské štáty Európskej únie, ktoré majú spoločnú hranicu so Slovenskou republikou.)  

(6)	Organizačné zložky Generálnej prokuratúry Slovenskej republiky (ďalej len „generálna prokuratúra“) a krajské prokuratúry sú povinné bezodkladne oznámiť medzinárodnému odboru generálnej prokuratúry (ďalej len „medzinárodný odbor“) doručenie pozvánky na podujatie organizované v zahraničí, ktorá nie je adresovaná konkrétnemu zamestnancovi prokuratúry, ktorý bol už v minulosti určený na zastupovanie prokuratúry na súvisiacom podujatí.  

(7)	Na operatívnu elektronickú komunikáciu týkajúcu sa zahraničných pracovných ciest sa používa emailová adresa: ZPC@genpro.gov.sk. Za určenie osôb vybavujúcich správy zasielané na túto emailovú adresu zodpovedá riaditeľ medzinárodného odboru a riaditeľ ekonomického odboru generálnej prokuratúry (ďalej len „ekonomický odbor“) v súčinnosti s riaditeľom odboru informatiky generálnej prokuratúry (ďalej len „odbor informatiky“).

Článok 3
Plánovanie zahraničných stykov

(1)	Základným plánovacím dokumentom v oblasti zahraničných stykov je Plán zahraničných stykov prokuratúry Slovenskej republiky (ďalej len „plán zahraničných stykov“) na kalendárny rok, ktorý schvaľuje generálny prokurátor.

(2)	Návrhy aktivít v oblasti zahraničných stykov na nasledujúci kalendárny rok predkladajú vedúci organizačných zložiek generálnej prokuratúry a krajskí prokurátori za nimi riadené zložky prokuratúry medzinárodnému odboru do 30. októbra bežného kalendárneho roka.

(3)	Návrh aktivity obsahuje údaje o účastníkovi, mieste výkonu, termíne, dĺžke trvania a účele zahraničnej pracovnej cesty, o predpokladaných nákladoch spojených s jej realizáciou, forme a spôsobe ich úhrady.

(4)	Na základe predložených návrhov medzinárodný odbor vypracuje návrh plánu zahraničných stykov na nasledujúci kalendárny rok a predloží ho na vyjadrenie ekonomickému odboru, ktorý sa k nemu vyjadrí do desiatich pracovných dní.

(5)	Medzinárodný odbor predloží návrh plánu zahraničných stykov na nasledujúci kalendárny rok spolu s vyjadrením ekonomického odboru na schválenie generálnemu prokurátorovi do 10. decembra bežného kalendárneho roka.

(6)	Plán zahraničných stykov po jeho schválení generálnym prokurátorom predloží medzinárodný odbor v elektronickej forme odboru informatiky, ktorý zabezpečí jeho zverejnenie na intranete generálnej prokuratúry.

Článok 4
Pozývanie zahraničných hostí a schvaľovanie ich prijatia

(1)	Zahraničná pracovná návšteva sa realizuje na pozvanie generálneho prokurátora alebo s jeho súhlasom na základe predchádzajúcej žiadosti o jej prijatie, na pozvanie alebo so súhlasom námestníka generálneho prokurátora alebo riaditeľa odboru generálnej prokuratúry. Po predchádzajúcom súhlase generálneho prokurátora sa zahraničná pracovná návšteva realizuje na pozvanie krajského prokurátora. Žiadosť o súhlas predkladá krajský prokurátor generálnemu prokurátorovi priamo.

(2)	Krajský prokurátor je oprávnený bez súhlasu generálneho prokurátora na pozvanie zahraničnej pracovnej návštevy 
a)	realizovanej v rámci partnerského bilaterálneho styku krajskej prokuratúry alebo okresnej prokuratúry s justičnými orgánmi susedných štátov, pokiaľ je návšteva zahrnutá v pláne zahraničných stykov, netrvá dlhšie ako dva dni a náklady s ňou spojené sú uhrádzané z rozpočtu krajskej prokuratúry,
b)	ak zahraničná pracovná návšteva netrvá dlhšie ako jeden deň a náklady s ňou spojené sú hradené z rozpočtu krajskej prokuratúry.

(3)	Zahraničnú pracovnú návštevu, ktorú pozval alebo vyslovil súhlas so žiadosťou o jej prijatie na prokuratúre generálny prokurátor alebo námestník generálneho prokurátora, organizačne a protokolárne zabezpečuje Kancelária generálneho prokurátora Slovenskej republiky (ďalej len „kancelária generálneho prokurátora“).

(4)	Zahraničnú pracovnú návštevu prijímanú na úrovni organizačnej zložky generálnej prokuratúry zabezpečuje vedúci organizačnej zložky v súčinnosti s kanceláriou generálneho prokurátora a medzinárodným odborom.

(5)	Zahraničnú pracovnú návštevu prijímanú v rámci krajskej prokuratúry zabezpečuje príslušný krajský prokurátor.

(6)	O prijatí zahraničnej pracovnej návštevy informuje vedúci organizačnej zložky generálnej prokuratúry a krajský prokurátor medzinárodný odbor. O prijatí zahraničnej pracovnej návštevy generálnym prokurátorom alebo námestníkom generálneho prokurátora informuje kancelária generálneho prokurátora medzinárodný odbor. 

Článok 5
Zabezpečenie zahraničnej pracovnej cesty generálneho prokurátora a námestníkov generálneho prokurátora

Zahraničnú pracovnú cestu generálneho prokurátora a námestníkov generálneho prokurátora zabezpečuje kancelária generálneho prokurátora okrem technického zabezpečenia podľa čl. 8.

Článok 6
Schvaľovanie vykonania zahraničných pracovných ciest
generálnym prokurátorom 

(1)	Vedúci organizačnej zložky generálnej prokuratúry a krajský prokurátor navrhujú vykonanie zahraničnej pracovnej cesty v súlade s plánom zahraničných stykov. 

(2)	Návrh na zahraničnú pracovnú cestu podľa odseku 1 predkladá medzinárodný odbor formou informácie na schválenie generálnemu prokurátorovi v lehote najmenej desať pracovných dní pred jej začiatkom, a to na základe podkladov predložených vedúcim organizačnej zložky generálnej prokuratúry alebo krajským prokurátorom. Informácia obsahuje aj stanovisko medzinárodného odboru k účasti na aktivite. 

(3)	Podklady podľa odseku 2 predložené medzinárodnému odboru za účelom vypracovania návrhu na zahraničnú pracovnú cestu obsahujú  informácie v rozsahu

a)	názov aktivity, jej zameranie a označenie jej organizátora, 
b)	zahrnutie zahraničnej pracovnej cesty do plánu zahraničných stykov, 
c)	obsahová náplň aktivity, jej program,
d)	označenie účastníka zahraničnej pracovnej cesty, vrátane jeho služobného zaradenia, 
e)	finančné zabezpečenie zahraničnej pracovnej cesty, 
f)	predpokladaný čas odchodu a príchodu,
g)	doprava a spôsob jej  zabezpečenia, 
h)	výslovný písomný súhlas okresného prokurátora s  účasťou na aktivite v prípade zamestnanca okresnej prokuratúry. 

(4)	Žiadosť o schválenie zahraničnej pracovnej cesty, ktorá nie je zahrnutá  v pláne zahraničných stykov, sa postupom a za podmienok uvedených v odsekoch 2 a 3 predkladá medzinárodnému odboru najmenej 21 pracovných dní pred začiatkom aktivity. Medzinárodný odbor následne požiada ekonomický odbor o stanovisko k zabezpečeniu finančného krytia nákladov tejto aktivity. Ak pozývateľ hradí všetky náklady a vysielajúca organizácia hradí len čiastočné náklady stravného, poistenie a dopravu účastníka na letisko a späť, medzinárodný odbor žiadosť ekonomickému odboru nepredkladá. Ekonomický odbor predloží svoje stanovisko medzinárodnému odboru do piatich pracovných dní od doručenia žiadosti. Medzinárodný odbor predloží generálnemu prokurátorovi informáciu spolu so stanoviskom ekonomického odboru na schválenie najmenej desať pracovných dní pred začiatkom aktivity. 

(5)	Kópiu informácie schválenej generálnym prokurátorom zašle kancelária generálneho prokurátora bezodkladne medzinárodnému odboru a ekonomickému odboru prostredníctvom elektronickej pošty na adresu: ZPC@genpro.gov.sk. V prípade zamestnanca krajskej prokuratúry medzinárodný odbor zašle kópiu schválenej informácie príslušnej krajskej prokuratúre. Účastníkovi  zahraničnej pracovnej cesty a jeho nadriadenému pošle medzinárodný odbor schválenú informáciu na vedomie. 

(6)	Vo výnimočných prípadoch, ak nie je možné dodržať lehoty uvedené v odsekoch  2 a 4, sa žiadosť o schválenie aktivity predkladá bezodkladne po získaní informácií potrebných na schválenie zahraničnej pracovnej cesty.

Článok 7
Schvaľovanie vykonania zahraničných pracovných ciest
krajským prokurátorom

(1)	Zahraničnú pracovnú cestu zamestnancov krajskej prokuratúry schvaľuje krajský prokurátor, ak
a)	je vykonávaná v rámci partnerského bilaterálneho styku s justičnými orgánmi susedných štátov, netrvá dlhšie ako dva dni, náklady s ňou spojené sú hradené z rozpočtu krajskej prokuratúry a je uvedená v pláne zahraničných stykov prokuratúry, 
b)	netrvá dlhšie ako jeden deň a náklady s ňou spojené sú hradené z rozpočtu krajskej prokuratúry.

(2)	Krajský prokurátor o schválení zahraničnej pracovnej cesty informuje medzinárodný odbor.

(3)	Žiadosť o schválenie zahraničnej pracovnej cesty podľa odseku 1 sa predkladá krajskému prokurátorovi najmenej sedem pracovných dní pred začiatkom aktivity. Vo výnimočných prípadoch, ak nie je možné uvedenú lehotu dodržať, sa žiadosť o schválenie aktivity predkladá bezodkladne po získaní informácií potrebných na schválenie zahraničnej pracovnej cesty. 

Článok 8
Technické zabezpečenie zahraničnej pracovnej cesty

(1)	Za technické zabezpečenie zahraničnej pracovnej cesty vo vzťahu k zamestnancovi generálnej prokuratúry zodpovedá ekonomický odbor a  vo vzťahu k zamestnancovi krajskej prokuratúry a okresnej prokuratúry oddelenie vnútornej správy príslušnej  krajskej prokuratúry. Tieto organizačné zložky zodpovedajú aj za finančné hľadisko aktivity pracovnej cesty, náhradu výdavkov súvisiacich so zahraničnou pracovnou cestou) a poistenie.

(2)	Ubytovanie a cestovné lístky s výnimkou leteniek si zamestnanec prokuratúry zabezpečuje sám alebo v súčinnosti so zastupiteľskými orgánmi Slovenskej republiky v inom štáte alebo s európskou organizáciou alebo medzinárodnou organizáciou, pričom sa prihliada aj na hospodárnosť vynaložených nákladov zahraničnej pracovnej cesty. 

(3)	Obstaranie leteckej prepravy pre zamestnancov generálnej prokuratúry zabezpečuje ekonomický odbor, a to v prípade, ak o to účastník požiada.  Pokiaľ ide o zamestnanca krajskej prokuratúry, leteckú prepravu ekonomický odbor zabezpečuje v súčinnosti s oddelením vnútornej správy príslušnej krajskej prokuratúry, ak o to účastník požiada. 

(4)	Dotknutý zamestnanec prokuratúry poskytuje organizačným zložkám uvedeným v odseku 1 nevyhnutnú súčinnosť a dbá o čo najskoršiu možnú komunikáciu s ekonomickým odborom na účely zabezpečenia dopravy na zahraničnú pracovnú cestu. Na tento účel, najneskôr bezprostredne po doručení informácie o schválení aktivity, je povinný poskytnúť ekonomickému odboru informácie k technickému zabezpečeniu zahraničnej pracovnej cesty v rozsahu najmä
a)	dátum, preferovaný  čas a miesto odletu a príletu, prípadne prestupu,
b)	požiadavky na batožinu, 
c)	kontaktné údaje za účelom zaslania letenky a palubných lístkov.

(5)	Výmena informácií medzi dotknutými zamestnancami prokuratúry a organizačnými zložkami prokuratúry sa vykonáva najmä prostredníctvom elektronickej pošty na adrese: ZPC@genpro.gov.sk. 

(6)	Po schválení zahraničnej pracovnej cesty podľa čl. 6 zabezpečí vyhotovenie príkazu na zahraničnú pracovnú cestu pre každého zúčastneného zamestnanca generálnej prokuratúry ekonomický odbor a pre ostatných zamestnancov prokuratúry organizačné a personálne oddelenie príslušnej krajskej prokuratúry. Ak bolo schválené použitie služobného motorového vozidla, vyhotovenie príkazu na zahraničnú pracovnú cestu zabezpečí príslušná zložka prokuratúry aj pre vodiča. Príkaz na zahraničnú pracovnú cestu sa vyhotoví spravidla najmenej sedem dní pred jej začiatkom.

(7)	Príkaz na zahraničnú pracovnú cestu obsahuje najmä
a)	údaje o vysielajúcej organizácii,
b)	údaje o zamestnancovi prokuratúry, ktorý zahraničnú pracovnú cestu vykoná (meno, priezvisko, titul, funkciu, pracovisko),
c)	dátum schválenia zahraničnej pracovnej cesty,
d)	miesto a čas nástupu a ukončenia zahraničnej pracovnej cesty,
e)	údaje o spôsobe dopravy,
f)	údaje o mieste výkonu práce,
g)	údaje o účele zahraničnej pracovnej cesty,
h)	údaje o predpokladaných nákladoch zahraničnej pracovnej cesty (cestovné, stravné, ubytovanie, vreckové, poistenie) s uvedením, ktoré náklady hradí vysielajúca organizácia, aká je ich predpokladaná výška a kto hradí ostatné náklady,
i)	súhlas s vykonaním zahraničnej pracovnej cesty a jej finančným a materiálnym zabezpečením vyjadrený podpisom vysielaného zamestnanca prokuratúry, podpisom jeho nadriadeného vedúceho organizačnej zložky generálnej prokuratúry alebo krajského prokurátora, podpisom riaditeľa ekonomického odboru alebo vedúceho oddelenia vnútornej správy krajskej prokuratúry. 

(8)	Ak sa má zahraničná pracovná cesta alebo jej časť uskutočniť s použitím služobného motorového vozidla alebo súkromného motorového vozidla,) súčasťou schválenia zahraničnej pracovnej cesty je aj rozhodnutie o použití motorového vozidla. Použitie služobného motorového vozidla generálnej prokuratúry a súkromného motorového vozidla zamestnanca generálnej prokuratúry schvaľuje generálny prokurátor. Ak sa zahraničná pracovná cesta uskutoční s použitím služobného motorového vozidla krajskej prokuratúry alebo súkromného motorového vozidla zamestnanca krajskej prokuratúry, ich použitie schvaľuje krajský prokurátor. Určenie vodiča, jeho informovanie a potrebné vybavenie vo vzťahu k zamestnancovi generálnej prokuratúry zabezpečuje ekonomický odbor, vo vzťahu k zamestnancovi krajskej prokuratúry a okresnej prokuratúry oddelenie vnútornej správy krajskej prokuratúry. Ak ide o použitie služobného motorového vozidla na letisko a späť (alebo v obdobnom prípade), žiadanka na prepravu sa predloží na podpis bezprostredne po schválení informácie generálnym prokurátorom  podľa  služobného predpisu.)  

(9)	 Príkaz na zahraničnú pracovnú cestu schvaľuje vedúci prokurátor alebo bezprostredne nadriadený zamestnanca podľa osobitného predpisu.) 

(10)	 Vyúčtovanie zahraničnej pracovnej cesty upravuje služobný predpis o postupe pri poskytovaní cestovných náhrad.) 

(11)	Zamestnanec si ďalšie výdavky, ktoré mu vznikli v súvislosti so zaobstaraním ubytovania a cestovných lístkov podľa odseku 2 alebo v dôsledku nepredvídaných okolností, ktoré sú rámcovo uvedené v čl. 9 ods. 2, uplatní s náležitým odôvodnením a preukázaním rozhodných skutočností, v rámci vyúčtovania zahraničnej pracovnej cesty podľa odseku 9.

Článok 9
Zmena podmienok schválenej zahraničnej pracovnej cesty

(1)	Ak sa zamestnanec prokuratúry vysielaný na zahraničnú pracovnú cestu schválenú generálnym prokurátorom pred nástupom na zahraničnú pracovnú cestu dozvie, že aktivita, ktorá je účelom cesty, sa neuskutoční alebo že došlo k zmene dátumu, miesta alebo iných dôležitých okolností jej konania alebo sa aktivity nemôže zúčastniť, oznámi to bezodkladne medzinárodnému odboru, ktorý zmeny týkajúce sa pracovnej cesty predloží generálnemu prokurátorovi na schválenie formou informácie. Informáciu zároveň zašle ekonomickému odboru, pokiaľ zabezpečoval leteckú prepravu a vo vzťahu k zamestnancovi krajskej prokuratúry aj oddeleniu vnútornej správy príslušnej krajskej prokuratúry. Informácie uvedeným organizačným zložkám predloží  prostredníctvom svojho vedúceho zamestnanca. Ak  ekonomický odbor zabezpečuje obstaranie leteckej prepravy, zabezpečí zmenu alebo zrušenie letenky a ostatných s tým súvisiacich náležitostí zahraničnej pracovnej cesty. V prípade zahraničných pracovných ciest podľa  čl. 7 o zmene okolností zahraničnej pracovnej cesty krajský prokurátor informuje medzinárodný odbor. 

(2)	Zamestnanec prokuratúry, s výnimkou nepredvídaných okolností, ako sú najmä zdravotné dôvody, poveternostné podmienky, štrajk, bezpečnostná situácia, zmena spôsobená dopravcom alebo organizátorom akcie, ubytovanie nezodpovedajúce bežnému štandardu, nemôže počas trvania zahraničnej pracovnej cesty bez súhlasu toho, kto pracovnú cestu schválil, zmeniť jej podmienky, najmä dátum a čas jej konania vrátane príchodu a odchodu, letu alebo iného spôsobu prepravy, stravovania a ubytovania. Ak počas zahraničnej pracovnej cesty dôjde k nepredvídaným okolnostiam, ktoré majú vplyv na podmienky zahraničnej pracovnej cesty, je zamestnanec prokuratúry povinný požiadať o súhlas so zmenou podmienok svojho vedúceho zamestnanca. Ak objektívne okolnosti zamestnancovi prokuratúry neumožnia, aby požiadal vedúceho zamestnanca o súhlas so zmenou podmienok počas zahraničnej pracovnej cesty, je zamestnanec prokuratúry povinný bezodkladne po ukončení zahraničnej pracovnej cesty oznámiť nepredvídané okolnosti a ich dôsledky vedúcemu zamestnancovi.  Zmenu letenky, ktorá bola zabezpečovaná prokuratúrou, rieši priamo s obstarávateľom letenky zamestnanec prokuratúry; ak je to potrebné, aj v súčinnosti s ekonomickým odborom. Ak ide o zamestnanca generálnej prokuratúry, zamestnanec po ukončení zahraničnej pracovnej cesty spolu s vyúčtovaním predloží ekonomickému odboru  vyjadrenie k dôvodnosti zmien zahraničnej pracovnej cesty. Zamestnanec krajskej prokuratúry vyjadrenie k zmenám predloží oddeleniu vnútornej správy príslušnej krajskej prokuratúry a ekonomickému odboru v prípade, ak zabezpečoval leteckú prepravu. 

(3)	Neodôvodnené nenastúpenie na zahraničnú pracovnú cestu alebo nedodržanie určených podmienok s negatívnym ekonomickým dopadom na rozpočet prokuratúry je nehospodárnym, neefektívnym, neúčinným a neúčelným) nakladaním s finančnými prostriedkami prokuratúry, za ktoré zodpovedá zamestnanec prokuratúry podľa osobitných predpisov.)

Článok 10
Zásady efektívneho nakladania s finančnými prostriedkami

(1)	Zamestnanec prokuratúry pri využívaní finančných a materiálnych prostriedkov určených na plnenie úloh v oblasti zahraničných stykov je povinný dodržiavať zásady hospodárnosti, efektívnosti, účinnosti a účelnosti ich využitia.

(2)	Zamestnanec prokuratúry počas zahraničnej pracovnej cesty používa v zahraničí prednostne verejnú hromadnú dopravu. Použitie taxislužby je možné pred 6. hodinou a po 22. hodine, okrem uvedeného času aj v prípade výnimočnej situácie a v iných dôvodných prípadoch, najmä ak by bola ohrozená bezpečnosť zamestnanca prokuratúry alebo majetku zamestnanca prokuratúry, majetku prokuratúry alebo v prípade významného meškania zo strany dopravcu alebo časovej tiesne spôsobenej zmenou programu rokovania. Preplatenie výdavku za taxislužbu sa vykoná po preukázaní vzniku výnimočnej situácie alebo iného dôvodného prípadu a doložení pokladničného dokladu alebo iného dokladu preukazujúceho výdavok zamestnanca prokuratúry, prípadne písomného čestného vyhlásenia, ktoré je súčasťou vyúčtovania zahraničnej pracovnej cesty.

Článok 11
Vyhodnocovanie zahraničných stykov

(1)	O vykonaní zahraničnej pracovnej cesty účastník podá  prostredníctvom medzinárodného odboru  písomnú správu (ďalej len „správa“) generálnemu prokurátorovi do 30 dní od jej skončenia. Lehotu možno prekročiť o nevyhnutný čas, ak je obsah správy závislý od obsahu správy vypracovanej  inou inštitúciou alebo ak je potrebné k správe priložiť materiály od inej inštitúcie a bez týchto písomností by správa neposkytla dostatočný prehľad o vykonanej zahraničnej pracovnej ceste. Ak zahraničnú pracovnú cestu uskutočnilo spoločne viacero zamestnancov prokuratúry správu podá účastník určený medzinárodným odborom. Vzor správy je uvedený v prílohe. 

(2)	 O prijatí zahraničnej pracovnej návštevy podáva generálnemu prokurátorovi správu do 15 dní od skončenia zahraničnej pracovnej návštevy vedúci organizačnej zložky generálnej prokuratúry alebo príslušný krajský prokurátor. Správu zároveň zasiela na vedomie medzinárodnému odboru. 

(3)	O vykonaní zahraničnej pracovnej cesty v konkrétnej trestnej veci  vyhotoví účastník úradný záznam do dozorového spisu alebo vecného spisu a o jej vykonaní podá stručnú písomnú informáciu medzinárodnému odboru. 

(4)	Správy podľa odsekov 1 a 2 obsahujú najmä
a)	meno, priezvisko, funkciu a pracovisko účastníka (účastníkov),
b)	označenie štátu, do ktorého bola zahraničná pracovná cesta vykonaná alebo z ktorého zahraničná pracovná návšteva pochádzala a partnerského štátneho orgánu alebo medzinárodnej organizácie,
c)	údaje o začiatku a konci aktivity,
d)	účel cesty alebo návštevy,
e)	miesto rokovania,
f)	témy a obsah rokovania s uvedením poznatkov, ktoré sú prínosom pre činnosť prokuratúry a návrhov na využitie získaných skúseností, prípadne návrhov na prijatie opatrení,
g)	iné poznatky, ktoré považuje zamestnanec prokuratúry za dôležité alebo zaujímavé a informácie o možnosti a vhodnosti nadväzujúcich kontaktov,
h)	označenie príloh pripájaných k správe,
i)	dátum vyhotovenia správy a podpis zamestnanca prokuratúry, ktorý správu vypracoval. 

(5)	Ďalšie obsahové náležitosti správ určuje medzinárodný odbor, ktorý sleduje a vedie ich centrálnu evidenciu. Správy schválené generálnym prokurátorom  kancelária generálneho prokurátora elektronicky zašle na adresu ZPC@genpro.gov.sk. 

Článok 12
Cestovné doklady a víza

(1)	Pasové a vízové formality pri zahraničných pracovných cestách zabezpečuje pre zamestnancov generálnej prokuratúry ekonomický odbor a pre zamestnancov krajskej prokuratúry oddelenie vnútornej správy krajskej prokuratúry.

(2)	Organizačné zložky uvedené v odseku 1 informujú účastníka zahraničnej pracovnej cesty o tom, či je na vykonanie zahraničnej pracovnej cesty potrebné udelenie víza a či sa vyžaduje cestovný pas, prípadne o požadovanej minimálnej dobe jeho platnosti v štáte, do ktorého sa má uskutočniť zahraničná pracovná cesta. V súčinnosti s účastníkom zabezpečia dodržanie lehôt a potrebné prílohy k žiadosti o udelenie víza.

(3)	Účastník zahraničnej pracovnej cesty zodpovedá za potrebnú dobu platnosti cestovného pasu, ak ho má vo vlastnej dispozícii. Ak účastník zahraničnej pracovnej cesty nemá k dispozícii cestovné doklady oprávňujúce uskutočniť zahraničnú pracovnú cestu, bezodkladne túto skutočnosť oznámi organizačným zložkám uvedeným v odseku 1. 

(4)	Ak na vykonanie zahraničnej pracovnej cesty postačuje občiansky preukaz, za jeho platnosť na potrebnú dobu zodpovedá účastník zahraničnej pracovnej cesty.

Článok 13
Záverečné ustanovenie

Zrušuje sa:
Príkaz generálneho prokurátora Slovenskej republiky por. č. 18/2024 z 19. marca 2024 o postupe pri uskutočňovaní zahraničných stykov prokurátorov, právnych čakateľov prokuratúry, asistentov prokurátorov a zamestnancov prokuratúry Slovenskej republiky.

Článok 14
Účinnosť

Tento príkaz nadobúda účinnosť  1. septembra 2024.

			        podpis
generálny prokurátor Slovenskej republiky
v z. JUDr. Jozef Kandera
prvý námestník
generálneho prokurátora Slovenskej republiky